De danske folkeskole-elever føler sig nemlig dårligt klædt på til de mundtlige afgangsprøver, mener foreningen Danske Skoleelever. Det er en måneds lockout af deres lærere, der er gået ud over forberedelser til de mundtlige prøver, og flere end normalt har bidt negle og fået ødelagt deres nattesøvn. Det siger Emil Sondaj Hansen fra Storvorde, der er næstformand i foreningen Danske Skoleelever til P4 Nordjylland. - Vi har fået rigtig mange henvendelser fra nervøse afgangselever, så lockouten har slået hårdt, siger næstformanden til radioen. Han fortæller om ekstra stor søgning til foreningens gratis vejledning og eksamenskurser. Normalt bruges de to sidste måneder af skoleåret på at forberede eksamen og eleverne. Men lockouten af de danske folkeskolelærere kom på tværs af de første fire uger. De mundtlige årsprøver begynder i dag.

Opsummering:
Netop nu er de første mundtlige prøver gået i gang for landets afgangselever, og ifølge foreningen Danske Skoleelever sker det med mere nervøsitet end normalt.